**EDUCAȚIE PENTRU SCHIMBARE**

**Regulament de participare concurs**

**1. Scurtă descriere a programului:**

Inițiat și pilotat începând cu anul 2018, programul Educație pentru schimbare **răspunde unor probleme urgente** cu care societatea se confruntă, legate de schimbări climatice, poluare, risipă alimentară, urmărind facilitarea în rândul tinerilor a unor **competențe pentru dezvoltare sustenabilă**. Abordarea acestor teme se realizează într-o manieră interactivă și practică, susținând colaborarea între cadre didactice și experți/organizații resursă din domeniile abordate, prin intermediul **comunităților de învățare** pe care le susținem.

În acest context, ne dorim să dezvoltăm pe termen lung **parteneriate solide** cu școli care au deja preocupări legate de tema consumului responsabil sau sunt interesate de subiect.

Programul încurajează **colaborarea dintre instituțiile de învățământ și organizații neguvernamentale,** active la nivel local în domeniul dezvoltării durabile și al economiei sociale, facilitând dezvoltarea unei comunități de învățare. În edițiile anterioare, am colaborat deja cu 15 unități educaționale din Timișoara, peste 30 de cadre didactice și mai multe organizații, care fac parte din comunitatea noastră de învățare. Învățăm unii de la alții, facem vizite pe teren, ne inspirăm din munca altora și în final, ajungem să facem acțiuni și proiecte în comun.

Prin intermediul acestor colaborări, **tinerii sunt conectați la probleme și soluții din comunitatea noastră**. Astfel, sperăm să îi inspirăm și să îi motivăm pentru dezvoltarea unor comportamente responsabile și, de ce nu, pentru alegerea unor viitoare meserii în aceste domenii.

Metodologia de lucru propusă de asociația CRIES are la bază principiile învățării experiențiale, **facilitând dezvoltarea de contexte reale de învățare**, astfel încât elevii și cadrele didactice să participe la acțiuni concrete de experimentare a consumului responsabil.

Acțiunile sunt propuse de către fiecare profesor participant în program, pentru a răspunde specificului elevilor cu care lucrează și contextului din care aceștia provin. Mai jos vă prezentăm câteva exemple de activități care au fost deja pilotate cu succes și au devenit modele de inspirație:

* ATELIER SENZORIAL – prof. coord. Monica Pleșca;
* PICNIC RESPONSABL – prof. coord. Monica Pleșca;
* BILUȚELE ANTI-RISIPĂ – prof. coord. Monica Ban;
* SPAISUL BĂNĂȚEAN – târg de promovare a producătorilor locali, organizat de elevi, prof. coord. Giuchici Minodora;
* BORCANUL ANTI-RISIPĂ – prof. coord. Staicu Raluca și Fit Patricia;
* DISCO-SOUP: gătim din legume salvate, prof. coord. Delia Gordan;

**Educație pentru schimbare** este un program inițiat de asociația CRIES-Centrul de Resurse pentru Inițiative Etice și Solidare ([www.cries.ro](http://www.cries.ro)), dezvoltat în parteneriat cu asociația INTERSECT ([www.intersect.org.ro](http://www.intersect.org.ro)) și ALIMENTERRA. În perioada 2022-2023, programul educațional este inclus în cadrul proiectului LA PAS/Slowing Down, implementat cu sprijin financiar din partea Primăriei Municipiului Timișoara, prin Centrul de proiecte.

**2. Cui ne adresăm?**

Programul se adresează cadrelor didactice din învățământul preuniversitar din Timișoara, interesate să se implice în activități care contribuie la dezvoltarea competențelor și comportamentelor de consum responsabil în rândul elevilor și familiilor acestora.

**3. Teme prioritare pentru activitățile de conștientizare și proiectele pilot:**

Profesorii participanți la program vor aborda una dintre următoarele teme prioritare pentru 2023:

* Consum responsabil (ex: agricultura durabilă, moda sustenabilă, achiziții solidare, reciclarea uleiului alimentar uzat);
* Reducerea risipei alimentare;
* Alimentație sănătoasă;
* Grădini urbane.

**4. Ce presupune participarea la programul *Educație pentru schimbare*?**

Profesorii au posibilitatea de a alege tipul de implicare în program, în funcție de disponibilitatea și expertiza de care dispun. Astfel, puteți opta pentru organizarea a două tipuri de activități, respectiv:

1. activități de conștientizare și
2. proiecte pilot.

Pentru consolidarea unor comportamente responsabile, **activitățile educaționale se vor desfășura pe mai multe luni, în perioada aprilie-noiembrie 2023**, integrând în planul de activități inclusiv sarcini care pot fi realizate pe perioada vacanțelor, prin implicarea părinților și a altor membri ai familiei.

**Activitatea de conștientizare:** este o activitate educațională prin care ne propunem să atragem atenția asupra unei teme specifice (ex: risipa alimentară, problemele din domeniul modei, etc) în rândul elevilor, părinților și a cadrelor didactice din școlile implicate.

Dacă optați pentru **activitate de conștientizare**, vă rugăm să aveți în vedere următoarele:

* Selectarea unei teme prioritare- *pentru aceasta, vă încurajăm să vă consultați cu elevii, alte cadre didactice sau părinți pe care ați dori să îi implicați în proiect*;
* Implicarea în activitățile educaționale a unui număr de minim 25 elevi;
* Organizarea unui număr de 6 activități educaționale, care se vor desfășura în perioada aprilie-noiembrie 2023. Fiecare elev va participa la cel puțin 3 activități educaționale;
* Implicarea unui număr de minim 38 de părinți sau alți membri ai familiei în implementarea activităților educaționale.

În cadrul sesiunii de mentorat pe care o vom organiza în data de 11 Martie 2023, vă vom prezenta mai multe exemple de acțiuni de conștientizare care au fost deja pilotate în Timișoara.

Ne propunem să susținem **14 cadre didactice** care vor desfășura activități de conștientizare adresate unui număr de **350 de elevi** și 525 părinți și alți membrii ai familiei. **Fondul de premiere pentru activitățile de conștientizare este de 16.500 lei**. Bugetul se va aloca în funcție de numărul de elevi implicați.

**Proiectele pilot:** se adresează școlilor și cadrelor didactice cu experiență în derularea unor activități educaționale în domeniul consumului responsabil, cu disponibilitate de a se implica în activități de multiplicare și transfer de cunoștințe.

Dacă optați pentru **un proiect pilot**, vă rugăm să aveți în vedere următoarele:

* Selectarea unei teme prioritare- *pentru aceasta, vă încurajăm să vă consultați cu elevii, alte cadre didactice sau părinți pe care ați dori să îi implicați în proiect*;
* Implicarea în activitățile educaționale a unui număr de minim **50 de elevi**;
* Organizarea unui **număr de 6 activități educaționale**, care se vor desfășura în perioada aprilie-noiembrie 2023. Fiecare elev va participa la cel puțin 3 activități educaționale;
* Implicarea unui număr de minim 75 de părinți sau alți membri ai familiei în implementarea activităților educaționale;
* Organizarea unora dintre activitățile educaționale în colaborare cu alte școli, pentru creșterea impactului în comunitate.

În cadrul programului, ne propunem să susținem **6 proiecte pilot**, fiecare proiect pilot selectat va primi un premiu în valoare de **6.000 lei**. Vizăm implicarea în cele 6 proiecte pilot a unui număr total de **300 de elevi și 450 de părinți și alți membrii ai familiei.**

În cadrul ambelor tipuri de activități educaționale, profesorii vor avea obligativitatea documentării modului de implementare a activităților, prin completarea unor Jurnale de activitate și realizarea de fotografii.

**5. Care este sprijinul oferit cadrelor didactice participante la program?**

**5.1. Accesarea unor premii pentru 14 activități de conștientizare și 6 proiecte pilot, în valoare totală de 52.500 lei**, premiile vor fi oferite în raport cu numărul de elevi implicați și complexitatea tipului de activități implementate. Premiile vizează acoperirea unor costuri de organizare a activităților educaționale și vor fi acordate pe baza unui contract de premiere care se va încheia între asociația CRIES și cadrele didactice selectate pentru a participa la program.

**5.2.Participarea la o sesiune de mentorat pentru pregătirea propunerilor de proiecte:** sesiunea se va organiza în data de **11 martie 2023, intervalul orar 10.00-17.00**. Membrii echipei de proiect și alți experți invitați vor oferi sprijin tuturor cadrelor didactice interesate în pregătirea propunerilor de proiect. Pentru a participa la această sesiune este necesară transmiterea unei scrisori de intenție, până cel târziu în data de 10 martie 2023, ora 10.00;

**5.3. Acces la un program de mentorat**

Programul de mentorat se va desfășura într-o manieră continuă pe toată perioada de implementare a proiectului. Activitatea de mentorat va fi oferită cadrelor didactice care exprimă această nevoie. Vom oferi suportul în context real de activitate, pornind de la observarea directă a comportamentelor, urmată de analiza acestora și definirea scenariilor de ameliorare personalizate.

Domeniile relevante de competențe includ proiectare și planificare complexă a acțiunilor de dezvoltare sustenabilă, competențe de cooperare, de motivare a participanților, creșterea încrederii și a stimei de sine, prin empowerment al capacităților demonstrate, inclusiv certificarea și validarea setului de competențe specifice demonstrate.

Programul de mentorat va fi compus atât din activități de grup cât și individuale.

**5.4. Participarea la o comunitate de învățare, formată din cadre didactice și experți –** vom asigura organizarea unui număr de minim 5 ateliere tematice, în domeniile prioritare programului

**5.5. Facilitarea participării** în cadrul ***Festivalului LA PAS: Festival de gastronomie artizanală*** (13-15 Octombrie 2023)

**5.6. Documentarea prin certificat/ diplomă de participării a implicării în activitățile proiectului** pentru cadrele didactice participante. Totodată, se vor elibera diplome pentru elevii implicați în activități de voluntariat.

***6. Criterii de evaluare a propunerilor de proiecte***

|  |  |  |
| --- | --- | --- |
| Criterii  | Punctaj | Observații  |
| **Activități relevante, inspiraționale în raport cu temele prioritare definite:** * Consum responsabil (ex: agricultura durabilă, moda sustenabilă, achiziții solidare, reciclarea uleiului alimentar uzat);
* Reducerea risipei alimentare;
* Alimentație sănătoasă;
* Grădini urbane.
 | 20 | Pentru acest criteriu, vom acorda punctaj maxim pentru propunerile de proiect care:* implică, atât elevi cât și părinți, în activități cu grad ridicat de participare și implicare;
* abordează schimbarea de comportamente și nu se limitează la activități cu caracter teoretic.

Vă rugăm să aveți în vedere că propunerile care nu abordează temele prioritare ale acestui program, nu vor fi luate în considerare;Obiectivele de învățare sunt clare și bine identificate pentru fiecare tip de activitate. |
| **Grad de implicare a beneficiarilor direcți măsurat prin:*** Număr de elevi implicați direct în activități;
* Număr de părinți informați și implicați
* Număr de cadre didactice noi din școală, care sunt implicate în activități

*Încurajăm să vă multiplicați activitatea în școală, prin includerea unor noi colegi în acțiuni, cu asistența dumneavoastră* | 40 | Pentru acest criteriu, vom acorda punctaj maxim pentru propunerile de proiecte care:* propun activități ce facilitează implicarea beneficiarilor direcți;
* propun participarea la programul de voluntariat LA PAS a unui număr de cel puțin 10% dintre elevii implicați în activități educaționale;
* propun transfer de experiență, prin implicarea unor cadre didactice din școală , care nu au mai participat la edițiile anterioare ale programului.

Vă rugăm să consultați Regulamentul de concurs, pentru a vă asigura că îndepliniți criteriile minime de organizare pentru activitatea pe care ați selectat-o (activitate de conștientizare/ proiect pilot)  |
| **Sustenabilitate și extindere** *Încurajăm să asigurați prin modul de organizare a acțiunilor că acestea vor avea impact prin comportamente vizibile și măsurabile la nivelul elevilor, și să urmăriți astfel de indicatori.* *Totodată vom aprecia daca includeți în aplicație o componentă distinctă, de asistare a unei școli care să intre în program cu activități, elevi si profesori care să fie asistați de dumneavoastră, pentru multiplicarea – extinderea experienței anterioare.*  | 40 | Pentru acest criteriu, vom acorda punctaj maxim pentru propunerile de proiecte care:* vizează măsurarea, prin indicatori clari exprimați, a modificărilor de comportamente vizate în rândul elevilor;
* includ o componentă distinctă de multiplicare a activităților educaționale în rândul unei alte școli.
 |
| Total  | 100 |  |

**7. Calendarul de desfășurare: Februarie-Noiembrie 2023**

*Vă propunem să analizați următorul calendar și ,în cazul în care prezintă interes pentru dumneavoastră, pentru colegi și elevii cu care lucrați, vă așteptăm să fim (din nou) împreună!*

Prin programul educațional, ne propunem implicarea în anul 2023 a unui număr de:

* **20 cadre didactice, coordonatori ai activităților educaționale** – ne adresăm cadrelor didactice și școlilor care au mai fost implicate în programele educaționale de promovare a consumului responsabil implementate de asociația CRIES cât și celor care nu au mai fost implicate până acum.
* **650 de elevi implicați** direct în activități de conștientizare și proiecte pilot;
* **900 de părinți și alți** membri ai familiei care vor fi implicați indirect în activitățile educaționale.

***9. Completarea și transmiterea formularului de aplicare:***

Aplicația constă în transmiterea, în variantă exclusiv online, a următoarelor **două documente:**

1. Scrisoare de intenție – persoanele care doresc să participe la sesiunea de mentorat din data de 11 martie 2023, trebuie să transmită scrisoarea de intenție cel târziu până în data de 10 martie 2023, la adresa: office@cries.ro. Dacă nu doriți să participați la această sesiune de mentorat pentru pregătirea formularului de aplicare, puteți transmite scrisoarea de intenție odată cu formularul de aplicare, dar nu mai târziu de data de 26 martie 2023, ora 16.00. În absența scrisorii de intenție, candidatura este considerată incompletă și nu va fi luată în considerare;
2. Formularul de aplicare va fi transmis exclusiv în variantă online, acesta putând fi completat aici: <https://forms.gle/b8oX7zgXKmEEuv9a6>. Transmiterea documentelor se va realiza până cel târziu la data **26 Martie 2023, ora 16.00.**

ANEXA 1:

**FORMULAR DE APLICARE**

Transmiterea se va realiza exclusiv online, prin completarea formularului de la link-ul de mai sus.

**1. Ați mai participat în trecut la programele educaționale de promovare a consumului responsabil desfășurate în anii anterior de asociația CRIES?**

**DA NU**

**2. Care este tipul de activitate pe care doriți să îl implementați.** Puteți opta pentru un singur tip de activitate, vă rugăm să consultați Regulamentul de participare pentru a înțelege criteriile de diferențiere.

* a) activitate de conștientizare
* b) proiecte pilot

**3. Vă rugăm să ne prezentați informații despre propunerea dumneavoastră, având în vedere următoarele aspecte:**

3.1) activitățile vizate, 3.2) modul de organizare a activităților; 3.3) expertiza pe care o dețineți în raport cu activitățile propuse, 3. 4) expertiza suplimentară de care aveți nevoie pentru implementarea acestor activități.

Asigurați-vă că răspundeți la toate cele 4 subpuncte pentru a ne putea face o imagine cât mai clară despre propunerea dumneavoastră.

|  |
| --- |
| Spațiu: 2000 cuvinte, maxim 5000 cuvinte.  |

**4. 4. Vă rugăm să precizați :**

4.1. numărul de elevi pe care vă angajați să îi implicați în aceste activități și

4.2. numărul de membri ai familiei (părinți, bunici, frați, etc) care sprijină participarea elevilor și vor fi implicați indirect în activitățile proiectului.

**5. Vă rugăm să precizați care este numărul de elevi pe care doriți să îl implicați în cadrul Festivalului LA PAS: Festival de gastronomie artizanală, 13-15 Octombrie 2023, având în vedere următoarele două posibilități de implicare:**

5.1. Participarea ca voluntari în organizarea evenimentului –presupune participarea anterioară la întâlniri de formare a voluntarilor și oferirea de sprijin în activități de organizare, pe perioada Festivalului;

5.2. Participarea la diferite activități, ateliere, dezbateri, etc ce vor fi organizate pe perioada Festivalului, facilitând consolidarea unor informații și comportamente pentru elevii participanți în programul educațional și membrii familiilor acestora.

**6. Vă rugăm să precizați dacă propunerea dumneavoastră include implicarea în activități a unor colegi și elevi din școală care NU au participat în activitățile noastre anterioare sau dacă vă propuneți să derulați activitățile de multiplicare prin implicarea unei alte școli** (  *această întrebare se adresează doar cadrelor didactice care au mai participat la programul Educație pentru schimbare).*

6.1. Cum vă propuneți să îi veți atrageți în program și să îi susțineți pentru multiplicarea activităților educaționale?

6.2. Cu câte cadre didactice vă propuneți să colaborați?

6.3. Câți elevi/părinți vor fi vizați de activitățile implementate?

Asigurați-vă că răspundeți la toate cele 3 întrebări pentru a ne putea face o imagine cât mai clară despre propunerea dumneavoastră.

Minim: 2000 de cuvinte, maxim 3000 cuvinte.

**7. Sunteți interesați de participarea la programul de mentorat prevăzut în cadrul proiectului?**

**1) DA**

**2) NU**

**3) NU ȘTIU**

**8. Observații, sugestii, recomandări:**

|  |
| --- |
| Maxim 3000 de cuvinte |

**9. Nume și prenume**

**10. Telefon**

**11. Adresă de email**

**12. Unitatea de învățământ în cadrul căreia doriți să implementați activitățile educaționale.**